༄༅། །མཁན་ཆེན་བླ་མ་ཟླ་འོད་གཞོན་ནུའི་རྣམ་ཐར་གསོལ་འདེབས་བཀྲ་ཤིས་དཔལ་གྱི་བེའུ་དགའ་བ་འཁྱིལ་བའི་པ་ཏྲ་རིས་བཞུགས་སོ། །

༄༅། །ཨོཾ་བདེ་ལེགས་སུ་གྱུར་ཅིག །མཐོ་རིས་འཛིན་ལ་ནམ་མཁའི་ནོར་བུ་དང༌། །གླིང་བཞིའི་དབུས་སུ་རི་རབ་ལྷུན་པོ་བཞིན། །བསྟན་འཛིན་ཀུན་གྱི་དབུས་ན་མངོན་མཐོ་བ། །མི་ཡི་སེང་གེ་མཆོག་ལ་གསོལ་བ་འདེབས། །སྲིད་ལས་རྣམ་གྲོལ་ཞི་བ་ཆོས་ཀྱི་དབྱིངས། །སྲིད་པའི་འཆིང་བ་ཀུན་དང་བྲལ་མོད་ཀྱང༌། །སྲིད་འགྲོར་རྗེས་ཆགས་སྙིང་རྗེའི་གཞན་དབང་གིས། །སྲིད་གསུམ་འགྲོ་བའི་བླ་མར་གསོལ་བ་འདེབས། །མངོན་དགའི་ཞིང་སོགས་ཞིང་ཁམས་རྒྱ་མཚོ་རུ། །ངེས་པ་ལྔ་ལྡན་གཟུགས་ཀྱི་སྐུར་བཞེངས་ནས། །ས་བཅུའི་བྱང་སེམས་འཕགས་པའི་ཚོགས་རྣམས་ལ། །ཆོས་ཀྱི་འཁོར་ལོ་བསྐོར་ལ་གསོལ་བ་འདེབས། །སངས་རྒྱས་སྟོང་གི་བསྟན་པ་མ་རྫོགས་བར། །སྐུ་གསུང་ཐུགས་དང་ཡོན་ཏན་ཕྲིན་ལས་ཀྱི། །རྣམ་འཕྲུལ་བསམ་མི་ཁྱབ་པའི་ཟློས་གར་མཁན། །ཕྲིན་ལས་རྒྱ་མཚོའི་གཏེར་ལ་གསོལ་བ་འདེབས། །ཁྱད་པར་སྙིགས་མ་ལྔ་བདོའི་འགྲོ་བ་རྣམས། །མངོན་མཐོ་ངེས་ལེགས་ལམ་ལ་འགོད་པའི་སླད། །དཔལ་གཡང་འཕེལ་ཁ་རྒྱལ་བཟང་ཚོགས་པའི་མདོར། །མཚན་དཔེའི་པད་དཀར་བཞད་ལ་གསོལ་བ་འདེབས། །ཐམས་ཅད་མཁྱེན་པ་པདྨ་ཉིན་བྱེད་ཀྱིས། །ཟླ་བཟང་སྤྲུལ་པའི་རྣམ་རོལ་ཡིན་ནོ་ཞེས། །ལུང་གིས་བསྔགས་ཤིང་ཤིས་པའི་མེ་ཏོག་འཐོར། །འགྲོ་བའི་ཡོན་གནས་དམ་པར་གསོལ་བ་འདེབས། །བྱིས་པའི་དུས་ནས་ཞི་དུལ་ངང་ཚུལ་ལྡན། །ཆོས་ཀྱི་མ་མོ་ཡི་གེ་ཐོགས་མེད་མཁྱེན། །གོང་མའི་གདན་ས་ཞབས་ཀྱིས་བཅག་ན་ཡང༌། །ཀར་བརྒྱུད་ལས་འཕྲོ་སད་ལ་གསོལ་བ་འདེབས། །བྱམས་མགོན་ཏཱ་ཡི་སི་ཏུའི་བཀའ་ལུང་གིས། །གནས་མདོ་ཡན་ལག་འབྱུང་གི་སྤྱན་སྔ་རུ། །ཐར་པ་ཆ་མཐུན་དགེ་བའི་ས་བོན་བསྐྲུན། །ཡང་དག་ལམ་དུ་ཞུགས་ལ་གསོལ་བ་འདེབས། །ཕུན་ཚོགས་དཔལ་ཀུན་སྤུངས་པའི་ཆོས་སྡེ་ཆེར། །ཧ་ཡ་གྲཱི་ཝ་ན་ཐཱའི་གཟིམས་སྤྱིལ་དུ། །ཆོས་སྤྱོད་བཅུ་ཡི་བྱ་བ་མཐར་ཕྱིན་སྦྱངས། །རིག་གྲོལ་ཡོན་ཏན་ལྡན་ལ་གསོལ་བ་འདེབས། །བསྙེན་པར་རྫོགས་ནས་ཐུབ་པའི་བརྟུལ་ཞུགས་བཟུང༌། །བཅས་དང་རང་བཞིན་ཁ་ན་མ་ཐོ་བས། །ཉེས་ལྟུང་དྲི་མས་གོས་པར་མ་གྱུར་པ། །གནས་བརྟན་ཉེ་བར་འཁོར་ལ་གསོལ་བ་འདེབས། །བསྐལ་མང་གོང་ནས་ལམ་མཆོག་སྦྱངས་ཟིན་ཀྱང༌། །དཔལ་སྤུངས་ཡང་དབེན་སྒྲུབ་པའི་ཁང་བུ་རུ། །བསགས་སྦྱངས་སྤེལ་བས་སློབ་པའི་ལམ་བཞི་རྫོགས། །ཏིང་འཛིན་མངའ་བརྙེས་རྗེ་ལ་གསོལ་བ་འདེབས། །ནོར་བུ་རྣམ་གཉིས་ཐེག་མཆོག་བསྟན་འཕེལ་སོགས། །ཡོངས་འཛིན་དམ་པ་ཚུལ་བཞིན་བསྟེན་ནས་སུ། །སྨིན་གྲོལ་ཆོས་ཀྱི་བང་མཛོད་ལེགས་འཆང་བ། །རྡོ་རྗེ་སློབ་དཔོན་ཆེན་པོར་གསོལ་བ་འདེབས། །པདྨ་དབང་ཆེན་དབུས་སུ་ཕེབས་པའི་སྐབས། །བླ་མཆན་སྤྱན་སྔ་སྐུ་མདུན་དྲུང་པ་མཛད། །རྩྭ་རི་སྲས་མཁར་དབུས་ལྗོངས་སྒྲུབ་གནས་མཇལ། །སྒྲུབ་པའི་དམ་བཅའ་མཛད་ལ་གསོལ་བ་འདེབས། །རྡོ་རྗེ་འཆང་དབང་པདྨ་ཉིན་བྱེད་ལ། །ཅི་ཡོད་ཕུལ་ཞིང་ཅི་བཅོལ་ཉན་པ་སོགས། །མཉེས་པ་ལྔ་དང་ཞབས་ཏོག་དགུ་ཕྲུགས་ཀྱིས། །སྐུ་མདུན་འབྲལ་མེད་བཞུགས་ལ་གསོལ་བ་འདེབས། །འཇིག་རྟེན་བྱ་བར་སྙིང་པོ་མེད་གཟིགས་ནས། །ཐེམ་སྤངས་དམ་བཅས་སྒྲུབ་པའི་རྒྱལ་མཚན་བཙུགས། །ཕྱག་རྒྱ་ཆེན་པོའི་རྟོགས་པ་མངོན་དུ་གྱུར། །རྣལ་འབྱོར་དབང་ཕྱུག་ཆེན་པོར་གསོལ་བ་འདེབས། །སྐལ་ལྡན་དུ་མས་གསོལ་བ་བཏབ་པའི་ངོར། །མཁན་པོར་མངའ་གསོལ་ཆོས་ཀྱི་སྒོ་འཕར་ཕྱེས། །ཐུབ་བསྟན་འཛིན་ལ་ཐུབ་པའི་དབང་པོ་བཞིན། །ཁམས་གསུམ་ཆོས་ཀྱི་རྒྱལ་པོར་གསོལ་བ་འདེབས། །བཻ་རོའི་དངོས་སྤྲུལ་བློ་གྲོས་མཐའ་ཡས་དང༌། །རྗེ་དབོན་མཆོག་སྤྲུལ་རིགས་དབོན་ས་བཅུ་སོགས། །ཐུགས་སྲས་སློབ་མའི་ཁྱུ་མཆོག་ཀུན་འདུས་ནས། །བསྟན་པའི་ཁུར་ཆེན་འདེགས་ལ་གསོལ་བ་འདེབས། །ཚེ་སྦྱིན་འཕགས་མ་ཨརྻ་ཏཱ་རེ་ཡིས། །ཀརྨའི་གདན་སར་ཕེབས་པར་ལུང་བསྟན་ཀྱང༌། །སྐྱབས་གཅིག་འཁོར་ལོའི་མགོན་པོའི་བཀའ་བཞིན་དུ། །དཔལ་སྤུངས་ཡང་དབེན་བཞུགས་དེར་གསོལ་བ་འདེབས། །མེ་ཤེལ་རྐྱེན་དང་འཕྲད་པ་ཇི་བཞིན་དུ། །འཇམ་པའི་དབྱངས་དངོས་མཁྱེན་བརྩེའི་དབང་པོ་ལས། །རྒྱུད་ལུང་མན་ངག་རྒྱ་མཚོར་མངའ་དབང་འབྱོར། །བསྟན་པའི་སྒྲོན་མེ་སྦར་ལ་གསོལ་བ་འདེབས། །མཛད་པ་ཕྲིན་ལས་གདུལ་བྱ་དུས་བབ་ཚེ། །འོག་མིན་ས་སྤྱོད་གསུང་གི་འཁོར་ལོ་རུ། །ཡི་དམ་ལྷ་ཡི་ལུང་བསྟན་ཇི་བཞིན་དུ། །བསྟན་པའི་ཉམས་གསོས་མཛད་དེར་གསོལ་བ་འདེབས། །སྔོན་བསགས་ལས་དང་སྨོན་ལམ་བསླུ་མེད་མཐུས། །ཀླུ་རྒྱལ་འཇོག་པོའི་གཙུག་རྒྱན་ནོར་བུ་བཞིན། །མཆོག་གྱུར་གླིང་པས་ཟབ་བདུན་གཏེར་སྒོ་ཕྱེས། །གཏེར་བློན་ཆོས་ཀྱི་བདག་པོར་གསོལ་བ་འདེབས། །ངོ་མཚར་འཕྲུལ་གྱི་ཡི་གེ་འབེབས་པའི་སྐབས། །ངོ་མཚར་དག་པའི་སྣང་བ་འབྱམས་སུ་ཀླས། །ངོ་མཚར་སྔོན་གྱི་ལས་འཕྲོ་རྗེས་སུ་དྲན། །ངོ་མཚར་ཐུགས་ཡིད་གཅིག་འདྲེས་གསོལ་བ་འདེབས། །ཨོ་རྒྱན་ཆེན་པོའི་གསང་བའི་ལུང་བྱང་བཞིན། །ཐབས་ཤེས་ཨེ་ཝྃ་སརྒ་མ་ལོག་པས། །ཟབ་གཏེར་ནམ་མཁའ་མཛོད་ཀྱི་དངོས་གྲུབ་བརྙེས། །རྟེན་འབྲེལ་འཁྱུག་མེད་བསྒྲིགས་དེར་གསོལ་བ་འདེབས། །མཁན་ཆེན་ཉིད་ཀྱི་ཐབས་མཁས་མཛད་བྱང་དང༌། །གུ་རུ་ཡབ་ཡུམ་བདེན་ཚིག་བསླུ་མེད་མཐུས། །མཆོག་གྱུར་གླིང་ཞེས་གཏེར་ཆེན་རྩོད་མེད་དུ། །ཡོངས་གྲགས་མངའ་གསོལ་མཛད་ལ་གསོལ་བ་འདེབས། །ཁྱད་པར་རྒྱལ་བའི་དབང་པོ་ཀརྨ་པ། །ཡབ་སྲས་ཆོས་བདག་ཐམས་ཅད་ཞལ་འཛོམས་ནས། །བཀའ་འདུས་ཆོས་ཀྱི་རྒྱ་མཚོའི་སྒྲུབ་ཆེན་གྱིས། །འབྲེལ་ཚད་དོན་ལྡན་མཛད་ལ་གསོལ་བ་འདེབས། །དེ་ཚེ་ལོག་སྨོན་སྒྲ་གཅན་ཁ་རླང་གིས། །བསྟན་འཛིན་ཆུ་ཤེལ་དབང་པོར་འཚེ་བ་ན། །མངོན་སྤྱོད་དྲག་པོའི་ལས་སྦྱོར་ལ་བརྟེན་ནས། །བདུད་བཞིའི་གཡུལ་ལས་རྒྱལ་ལ་གསོལ་བ་འདེབས། །རིགས་ཅན་གསུམ་གྱི་གདུལ་བྱ་གྲངས་མེད་པར། །ཐུབ་པའི་དབང་པོས་ཆོས་འཁོར་བསྐོར་བ་བཞིན། །ཁམས་དབང་མོས་པའི་བྱེ་བྲག་ཇི་བཞིན་དུ། །ཟབ་རྒྱས་ཆོས་ཚུལ་སྟོན་ལ་གསོལ་བ་འདེབས། །གནས་དུས་རྟེན་འབྲེལ་ཕུན་སུམ་ཚོགས་པའི་ཚེ། །དིལ་ཡག་ཨེ་ཝྃ་དཔལ་རིའི་གདན་ས་བཏབ། །གཏེར་ཆེན་བླ་མར་དགོངས་འདུས་སྨིན་གྲོལ་གནང༌། །ཟབ་གསང་བསྟན་པའི་བདག་པོར་གསོལ་བ་འདེབས། །དེ་ཚེ་གཏེར་ཆེན་མཁན་སློབ་ཟུང་འབྲེལ་གྱིས། །སྟོན་དང་བསྟན་པ་གཉིས་འགྱུར་ཆོས་འདུལ་བ། །མི་ནུབ་དར་རྒྱས་སྤེལ་བའི་མཁན་རབས་གཏད། །མ་འོངས་མངོན་སུམ་གཟིགས་ལ་གསོལ་བ་འདེབས། །སླར་ཡང་ཐུབ་བསྟན་ཆོས་ཀྱི་འཁོར་ལོ་རུ། །མཆོག་སྤྲུལ་པདྨ་ཀུན་བཟང་ཞལ་སྔར་ཕེབས། །ཐུགས་ཀྱི་དགོངས་པ་ཟབ་མོ་ཡང་ཡང་གཏད། །ལྷག་བསམ་མཐའ་རུ་ཕྱིན་ལ་གསོལ་བ་འདེབས། །ཐུན་མོང་སྣང་ངོར་རྟག་འཛིན་ཟློག་པའི་སླད། །གྲོང་ཁྱེར་རྩྭ་ཅན་གཉིས་པ་དཔལ་རིའི་སྤོར། །དགོངས་པ་གདོད་མའི་དབྱིངས་སུ་ཐིམ་ཚུལ་བསྟན། །མཛད་པ་མཐར་ཕྱིན་མཛད་ལ་གསོལ་བ་འདེབས། །མི་མཇེད་ཞིང་འདིར་སྤྲུལ་སྐུ་ཟླ་བ་བཟང༌། །ལོངས་སྐུའི་ཞིང་དུ་ཟླ་བ་རྡོ་རྗེའི་མཚན། །ཆོས་སྐུའི་ཞིང་དུ་ཟླ་བའི་སྙིང་པོ་སོགས། །སྤྲུལ་པ་བསམ་མི་ཁྱབ་ལ་གསོལ་བ་འདེབས། །མ་གྱུར་མཁའ་མཉམ་འགྲོ་བ་མ་ལུས་ཀུན། །མ་ནོར་མཚན་ལྡན་བླ་མས་རྗེས་བཟུང་ཞིང༌། །མ་བཅོས་ཕྱག་རྒྱ་ཆེན་པོའི་གནས་ལུགས་རྟོགས། །མ་རིག་འཁོར་བའི་གཞི་རྩ་ཆོད་པར་ཤོག །ད་དུང་རྟགས་ཙམ་འཛིན་པའི་དུས་སྙིགས་འདིར། །ཁྱེད་ལ་དད་ཅིང་གུས་པ་མང་མཆིས་ན། །ཐུགས་རྗེ་གློག་ལྟར་མྱུར་བའི་ལྕགས་ཀྱུ་ཡིས། །སྲིད་ཞིའི་མཐའ་ལས་འཛིན་པར་མཛད་དུ་གསོལ། །བདག་ཀྱང་འདི་ནས་ཚེ་རབས་ཐམས་ཅད་དུ། །རྗེ་བཙུན་བླ་མ་མཆོག་དང་མི་འབྲལ་ཞིང༌། །འདུལ་བ་འཛིན་པའི་མཆོག་ཏུ་ལུང་ཐོབ་ནས། །བཤད་སྒྲུབ་བསྟན་པ་དར་རྒྱས་བཀྲ་ཤིས་ཤོག །ཅེས་པ་འདི་ཡང་རབ་ཚེས་ཤིང་བྱ་ལོ་མགོ་ཟླའི་ཡར་ཚེས་ལ་དབོན་བསྟན་འཛིན་བྱང་ཆུབ་ཆོས་ཀྱི་ཉི་མ་རང་གི་སྒྲུབ་ཁང་བྱམས་པ་ཆོས་གླིང་དུ་ཕེབས་ཅིང་ཐུགས་བརྩེ་བ་ཆེན་པོས་རྗེས་སུ་བཟུང་ཞིང་དམ་པའི་ཆོས་ཀྱི་བགྲོ་གླེང་དང་འབེལ་གཏམ། གནམ་ཆོས་མེ་ལྷའི་བཀའ་གཏད་གནང་ཞིང༌། བསྙེན་སྒྲུབ་ཀྱི་དོགས་གཅོད་མང་དུ་ཞུས་པ་དང༌། དེ་སྐབས་མཁན་ཆེན་རྡོ་རྗེ་འཆང་ཟླ་བ་བཟང་པོའི་རྣམ་ཐར་ཞུས་པ་ལྷུག་པར་བཀྲལ་ཞིང་གསུངས་པ་རྣམས་དད་པ་དང་མོས་གུས་འཕེལ་བའི་སླད་དུ་མཁན་མིང་འདུལ་བ་འཛིན་པ་འུར་སྒོག་དེས་མཁས་གྲུབ་དམ་པ་རྣམས་ཀྱིས་མཛད་པར་འགྱུར་ནའང༌། རྟ་རྒྱུག་ཁ་ནས་བོང་རྒན་མདུན་རྒྱུག་གི་དཔེ་ལྟར་བྲིས་པ་མདོ་སྔགས་བསྟན་པའི་འུར་ཆེམ་འབྲུག་ལྟར་དུ་ལྡིར་ཞིང༌། སྨིན་གྲོལ་གྲུབ་གཉིས་ཀྱི་དངོས་གྲུབ་ཆར་པ་ལྟར་འབེབས་པར་གྱུར་ཅིག །དྷཱིཿཧ་ཧ་ལྷ་རྒྱལ་ལོ། །བི་ཛ་ཡནྟུ།